*Príloha B*

***Štátny zdravotný dozor***

*(MZ SR)*

*Zdroj údajov: Úrad verejného zdravotníctva SR*

**Informácia**

**o stave ochrany zdravia pri práci, vývoji chorôb z povolania a iných poškodení zdravia z práce za rok 2017**

1. **Úvod**

Ministerstvo zdravotníctva SR (ďalej len „MZ SR“) predkladá Informáciu o stave ochrany zdravia pri práci, vývoji chorôb z povolania a iných poškodení zdravia z práce za rok 2017 na základe úloh č. B.1. a B.4. uznesenia vlády SR č. 475/V z 11. júna 2003 k správe o stave bezpečnosti a ochrany zdravia pri práci, vývoji pracovnej úrazovosti, chorôb z povolania a iných poškodení zdravia z práce v SR.

1. **Orgány verejného zdravotníctva**

Úlohy štátnej správy na úseku verejného zdravotníctva plnia orgány verejného zdravotníctva podľa zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len „zákon č. 355/2007 Z. z.“), ktorými sú v rezorte zdravotníctva MZ SR, Úrad verejného zdravotníctva SR (ďalej len „ÚVZ SR“) a regionálne úrady verejného zdravotníctva (ďalej len „RÚVZ“). Orgánmi verejného zdravotníctva, ktoré plnia úlohy štátnej správy v špecifických rezortoch sú Ministerstvo obrany SR (ďalej len „MO SR“), Ministerstvo vnútra SR (ďalej len „MV SR“), Ministerstvo dopravy a výstavby SR (ďalej len „MDaV SR“) a Slovenská informačná služba (ďalej len „SIS“).

Štátnu správu v rezorte zdravotníctva na úrovni regiónov zabezpečuje 36 RÚVZ, z ktorých 8 RÚVZ v sídlach krajov zabezpečuje odborné a metodické vedenie ostatných RÚVZ na úseku ochrany, podpory a rozvoja verejného zdravia.

V oblasti ochrany zdravia pri práci orgány verejného zdravotníctva systematicky dozerajú na plnenie povinností zamestnávateľov v oblasti ochrany zdravia zamestnancov, vyplývajúcich zo zákona č. 355/2007 Z. z. a z nariadení vlády SR harmonizovaných s právom Európskych spoločenstiev, ktoré upravujú jednotlivé zdraviu škodlivé faktory v pracovnom prostredí. Orgány verejného zdravotníctva dozerajú v rámci výkonu štátneho zdravotného dozoru (ďalej len „ŠZD“) u zamestnávateľa aj na činnosť pracovnej zdravotnej služby (ďalej len „PZS“).

Úrady verejného zdravotníctva plnia aj špecializované úlohy zamerané na sledovanie zdravotného stavu zamestnancov vo vzťahu k pracovným podmienkam. Na požiadanie pracovísk klinického pracovného lekárstva a klinickej toxikológie (ďalej len „pracoviská KPLaKT“) vykonávajú prešetrovanie a hodnotenie pracovného prostredia a podmienok práce zamestnancov pre vznik profesionálnych poškodení zdravia na pracoviskách u podozrení na choroby z povolania (ďalej len CHzP“).

Orgány verejného zdravotníctva pri výkone ŠZD nad zdravými pracovnými podmienkami koordinujú svoju činnosť s orgánmi inšpekcie práce a to výkonom spoločných previerok na pracoviskách so zameraním na  problematiku významnú z hľadiska ochrany zdravia a bezpečnosti pri práci. Ťažiskom práce orgánov verejného zdravotníctva je ochrana zdravia pri práci s cieľom predchádzať chorobám z povolania a ochoreniam súvisiacim s prácou a ťažiskom práce orgánov inšpekcie práce je bezpečnosť pri práci a predchádzanie pracovným úrazom.

1. **Ciele a priority orgánov verejného zdravotníctva v roku 2017**

Medzi ciele a priority orgánov verejného zdravotníctva patrí efektívny ŠZD, posudková činnosť z hľadiska vplyvu na verejné zdravie a intervenčné aktivity na podporu zdravia pri práci.

Ťažiskom činnosti orgánov verejného zdravotníctva je ŠZD v oblasti ochrany zdravia pri práci, zameraný predovšetkým na dodržiavanie kritérií zdravých pracovných podmienok na pracoviskách zo strany zamestnávateľov a na špecifické riziká vplyvu práce a pracovného prostredia na zdravie zamestnancov ako aj na povinnosti zamestnávateľov v ochrane zdravia zamestnancov.

Osobitne sa ŠZD zameriava na pracoviská, na ktorých zamestnanci vykonávajú rizikové práce. RÚVZ v SR nariaďovali zamestnávateľom vykonať účinné ochranné a preventívne opatrenia na odstránenie rizika alebo na jeho zníženie na čo najnižšiu možnú mieru vrátane zabezpečenia posudzovania zdravotnej spôsobilosti zamestnancov na prácu a výkon cielených lekárskych preventívnych prehliadok zamestnancov lekármi PZS.

Najvýznamnejšími zdraviu škodlivými faktormi pracovného prostredia z hľadiska počtu exponovaných zamestnancov boli v roku 2017 hluk, chemické faktory, fyzická záťaž, vibrácie a biologické faktory. Osobitnú pozornosť venovali orgány verejného zdravotníctva v rámci ŠZD pracoviskám, kde boli zamestnanci vystavení pôsobeniu dokázaných alebo pravdepodobných karcinogénnych a mutagénnych faktorov a pracoviskám, kde sa vyskytovali pracovné procesy s rizikom chemickej karcinogenity.

Súčasťou ŠZD bolo aj prešetrovanie pracovných podmienok a spôsobu práce zamestnancov súvisiacich so vznikom možných profesionálnych poškodení zdravia na pracoviskách u podozrení na CHzP a posudzovanie opatrení vykonávaných zamestnávateľmi na obmedzenie výskytu CHzP. V roku 2017 prešetrili odborní pracovníci odborov a oddelení preventívneho pracovného lekárstva (ďalej len „PPL“) RÚVZ v SR spolu 730 podozrení na chorobu z povolania. Pri zisťovaní príčin vzniku profesionálnych poškodení zdravia orgány verejného zdravotníctva úzko spolupracovali s klinickými pracovnými lekármi a s lekármi PZS.

Jednou zo základných úloh orgánov verejného zdravotníctva, ktoré vyplývali zo zákona č. 355/2007 Z. z., bolo posudzovanie opatrení a návrhov, ktoré predkladali fyzické osoby – podnikatelia a právnické osoby podľa § 13 zákona č. 355/2007 Z. z. a rozhodovanie z hľadiska ich vplyvu na verejné zdravie vrátane ochrany zdravia pri práci.

V rámci špecializovaných činností ÚVZ SR a RÚVZ v SR riešili aj úlohy, projekty a epidemiologické štúdie so zameraním na posúdenie vplyvu faktorov práce a pracovného prostredia na zdravie zamestnancov. V rámci nich vybrané RÚVZ spolu so zamestnávateľmi vypracovávali a realizovali intervenčné programy za účelom zlepšenia pracovného prostredia a zdravotného stavu zamestnancov konkrétnych podnikov v rámci programu Zdravé pracoviská. V roku 2017 boli Zdravé pracoviská realizované 4 RÚVZ v 4 podnikoch a organizáciách. 13 RÚVZ v rámci spoločných výjazdov oddelenia PPL s poradňami zdravia vykonávali priamo na pracoviskách 37 podnikov intervenčné aktivity zamerané na sledovanie a hodnotenie zdravotného stavu zamestnancov pomocou vyšetrení rizikových faktorov životného štýlu. Medzi priority orgánov verejného zdravotníctva patrí aj ŠZD zameraný na ochranu zdravia na chránených pracoviskách, v ktorých pracuje najmenej 50 % občanov so zdravotným postihnutím. Úloha je zaradená do Národného programu rozvoja životných podmienok osôb so zdravotným postihnutím na roky 2014 - 2020.

1. **Prehľad subjektov dozorovaných orgánmi verejného zdravotníctva**

Orgány verejného zdravotníctva v roku 2017 vykonali ŠZD v 18 452 subjektoch, najviac u fyzických osôb – podnikateľov a u právnických osôb s počtom zamestnancov do 9 (tabuľka č. 1).

1. **Zistenia v subjektoch kontrolovaných orgánmi verejného zdravotníctva a najzávažnejšie zistenia pri výkone ŠZD**

Obdobne ako v predchádzajúcich rokoch aj v roku 2017 ekonomická situácia podnikov sa premietala do úrovne ochrany zdravia zamestnancov. Prosperujúce podniky dokázali viac investovať do modernizácie technológií a pracovných priestorov, čo sa následne pozitívne odrazilo v zlepšení pracovných podmienok a v rade prípadov aj v znížení počtu zamestnancov, vykonávajúcich rizikovú prácu.

Zvýšenú pozornosť ochrane zdravia pri práci venovali predovšetkým podniky so zahraničnou účasťou. Zlepšenie v oblasti ochrany zdravia pri práci bolo evidentné v novovytvorených prevádzkach, ktoré boli vybudované účelovo v súlade s platnou legislatívou. K zlepšeniu pracovného prostredia pozitívne prispela aj automatizácia výrobných procesov, čím sa odstránila priama expozícia zamestnancov faktorom pracovného prostredia. Naopak problematické z hľadiska ochrany zdravia pri práci naďalej zostávali subjekty, ktoré vykonávali svoju činnosť v prenajatých neúčelových objektoch, napr. v areáloch bývalých poľnohospodárskych družstiev.

Pretrvávajúcim problémom bola aj v roku 2017 ochrana zdravia pri práci u fyzických osôb – podnikateľov, ktorí nezamestnávajú iné fyzické osoby (ďalej len „SZČO“). Pracovnú činnosť často vykonávali v neúčelových objektoch alebo v nevyhovujúcich pracovných podmienkach, bez súhlasu orgánu verejného zdravotníctva. Aj keď mnohí reálne vykonávali rizikové práce, nemali ich odborné posúdenie, ani sa nezúčastňovali lekárskych preventívnych prehliadok vo vzťahu k práci (ďalej „LPP“). Tieto kategórie hlavne robotníckych profesií, sú vystavené najvyšším zdravotným rizikám pri práci, ich výkon je ťažko kontrolovateľný v rámci ŠZD a orgány verejného zdravotníctva sa často o nich dozvedia až pri prešetrovaní podozrenia na CHzP.

Trend ostatných rokov nahrádzať kmeňových zamestnancov SZČO a dočasne pridelenými pracovníkmi z pracovných agentúr pokračoval aj v roku 2017. Napríklad v lesnom hospodárstve sú niektoré činnosti (ťažba a približovanie dreva a pod.) vykonávané takmer výlučne dodávateľsky živnostníkmi. Pritom počet SZČO, ktorých práca bola zaradená do 3. alebo 4. kategórie, je neadekvátne nízky a nezodpovedá reálnej skutočnosti.

Ďalšou problematickou oblasťou je nedostatočný výkon LPP u subjektov, ktoré nemajú zabezpečenú PZS a prehliadky vykonávajú len všeobecní lekári bez bližšej znalosti pracovných podmienok.

Vo všeobecnosti možno konštatovať, že činnosť PZS a ich spolupráca so zamestnávateľmi priniesla určité zlepšenie ochrany zdravia zamestnancov. Za pozitívne možno pokladať, že zamestnávatelia sa v spolupráci s PZS častejšie zaoberali problematikou pracovného prostredia a pracovných podmienok (najmä v otázkach zabezpečovania lekárskych preventívnych prehliadok vo vzťahu k práci, vypracovania posudkov o riziku a prevádzkových poriadkov).

V odvetví poľnohospodárstva naďalej pretrváva stagnácia, čo sa odzrkadľuje aj v klesajúcom počte zamestnancov. Stagnovanie sa týka predovšetkým živočíšnej výroby, naopak v oblasti rastlinnej výroby boli zaznamená určité zlepšovania pracovných podmienok v dôsledku nákupu novej, ergonomicky riešenej poľnohospodárskej techniky v súvislosti s poskytovaním dotácií a eurofondami. Postupne sa zvyšuje záujem o podnikanie v agroturistike, čo so sebou prinieslo budovanie nových agrofariem, resp. rekonštrukcie existujúcich, a celkové zlepšenie pracovných podmienok.

V rastlinnej výrobe naďalej pokračoval pokles používania chemických prípravkov s účinnými látkami klasifikovanými ako toxické a najmä veľmi toxické látky a zmesi. Väčšie poľnohospodárske podniky práce spojené s používaním chemických prípravkov na ochranu rastlín zabezpečovali vlastnými zamestnancami, menšie poľnohospodárske podniky a súkromne hospodáriaci roľníci si reguláciu živočíšnych škodcov a chemickú ochranu rastlín zväčša zabezpečovali dodávateľským spôsobom u subjektov, ktoré tieto práce vykonávajú ako profesionálnu činnosť.

1. **Opatrenia orgánov verejného zdravotníctva na odstránenie zistených nedostatkov pri výkone ŠZD a sankčné opatrenia**

Na základe vykonaného ŠZD u 18 452 podnikateľských subjektov orgány verejného zdravotníctva vydali 71 pokynov a 207 opatrení na odstránenie zistených nedostatkov (tabuľka č. 2). Za nesplnenie povinností, vyplývajúcich z legislatívnych úprav v oblasti ochrany zdravia pri práci, boli fyzickým osobám – podnikateľom a právnickým osobám uložené sankčné opatrenia (napr. pokuta, výkon rozhodnutia a pod.) (tabuľka č. 3). Orgány verejného zdravotníctva v roku 2017 za nedodržiavanie ustanovení právnych predpisov na ochranu zdravia uložili právnickým osobám a fyzickým osobám – podnikateľom viaceré sankčné opatrenia –183 pokút za správne delikty podľa § 57 ods. 50 zákona č. 355/2007 Z. z., v 2 prípadoch iné opatrenia (zákaz výroby, používania zariadení a prevádzky) a v 5 prípadoch náhradu nákladov, najmä za neuvedenie priestorov do prevádzky (bez vydania súhlasného rozhodnutia orgánu verejného zdravotníctva), nevypracovanie posúdenia faktorov pracovného prostredia a posudkov o riziku, nevypracovanie prevádzkových poriadkov.

*Rizikové práce*

V roku 2017 došlo k zvýšeniu celkového počtu zamestnancov vykonávajúcich rizikové práce (tabuľka č. 4). Oproti roku 2016 bol evidovaný vzostup počtu celkovo o 4 195 zamestnancov (z toho 795 žien). Podobne ako v predchádzajúcich rokoch aj v roku 2017 bolo najviac zamestnancov exponovaných hluku, chemickým faktorom, fyzickej záťaži, vibráciám a biologickým faktorom (tabuľka č. 5).

Pri sledovaní rizikových prác podľa prevažujúcej činnosti nedošlo oproti roku 2016 k významným zmenám. Podobne ako v predchádzajúcom období aj v roku 2017 najviac zamestnancov vykonávalo rizikovú prácu v odvetví priemyselná výroba (73 582 zamestnancov) a v odvetví zdravotníctvo a sociálna pomoc (9 226 zamestnancov). Najväčší podiel žien (79,2 %) medzi zamestnancami vykonávajúcimi rizikové práce je v odvetví zdravotníctvo a sociálna pomoc (tabuľka č. 6).

1. **Stav a vývoj CHzP**

V roku 2017 bolo v SR hlásených 354 chorôb z povolania a profesionálnych otráv (tabuľka č. 7), pričom z celkového počtu novozistených prípadov ženy tvorili 41,5 % (147 prípadov). V porovnaní s rokom 2016, kedy bolo hlásených 316 chorôb z povolania, došlo v roku 2017 k vzostupu hlásených CHzP o 38 prípadov (vzostup o 12 %).

K najčastejšie hláseným CHzP v roku 2017 patrili:

* ochorenie horných končatín z dlhodobého nadmerného a jednostranného zaťaženia (položka č. 29 zoznamu CHzP); bolo hlásené u 178 zamestnancov, tzn. u 50,3 % zo všetkých hlásených CHzP v SR,
* ochorenie horných končatín z vibrácií (položka č. 28 zoznamu CHzP) bolo hlásené u 59 zamestnancov, tzn. u 16,7 % zo všetkých hlásených CHzP v SR,
* prenosné a parazitárne ochorenia (položky č. 24 – 26 zoznamu CHzP) boli hlásené u 30 zamestnancov, tzn. u 8,5 % zo všetkých hlásených CHzP v SR,
* porucha sluchu z hluku (položka č. 38 zoznamu CHzP) bola hlásená u 26 zamestnancov, tzn. u 7,3 % zo všetkých hlásených CHzP v SR,
* profesionálne dermatózy (položka č. 22 zoznamu CHzP) boli hlásené u 26 zamestnancov, tzn. u 7,3 % zo všetkých hlásených CHzP v SR,
* choroba zaprášenia pľúc prachom obsahujúcim oxid kremičitý - silikóza (položka č. 33 zoznamu CHzP) bola hlásená u 13 zamestnancov, tzn. u 3,7 % zo všetkých hlásených CHzP v SR,
* profesionálna bronchiálna astma (položka č. 37 zoznamu CHzP) bola hlásená u 8 zamestnancov, tzn. u 2,3 % zo všetkých hlásených CHzP v SR.

Na celkovom počte hlásených CHzP sa najväčšou mierou podieľali profesionálne ochorenia postihujúce podporno-pohybový systém, cievny a nervový systém zamestnancov vystavených pri práci dlhodobému nadmernému a jednostrannému zaťaženiu horných končatín. V porovnaní s predchádzajúcimi rokmi má toto profesionálne ochorenie dlhodobo stúpajúci trend. Ďalšou najčastejšou chorobou z povolania bolo ochorenie kostí, kĺbov, svalov, ciev a nervov horných končatín spôsobené prácou s vibrujúcimi nástrojmi. Tieto dve profesionálne ochorenia postihujúce podporno-pohybový systém, cievny a nervový systém zamestnancov tvorili spolu 70 % z celkového počtu všetkých chorôb z povolania v SR. Všetky ďalšie profesionálne ochorenia boli zastúpené vo výrazne nižšom počte; boli to najmä infekčné a parazitárne choroby vrátane chorôb prenosných zo zvierat na ľudí (antropozoonózy), porucha sluchu z hluku, profesionálne dermatózy, silikóza pľúc a profesionálna bronchiálna astma.

V roku 2017 boli najčastejšie CHzP postihnutí pracujúci medzi 50. – 59. rokom života, tvorili 48,9 % zo všetkých hlásených CHzP v SR.

Najvyšší výskyt CHzP podľa odvetvovej klasifikácie ekonomických činností bol v odvetví priemyselná výroba (200 hlásení – 56,5 % zo všetkých hlásených CHzP v SR), v odvetví ťažba a dobývanie (62 hlásení - 17,5 % zo všetkých hlásených CHzP v SR), v odvetví poľnohospodárstvo, lesníctvo a rybolov (32 hlásení - 9 % zo všetkých hlásených CHzP v SR), v odvetví zdravotníctvo a sociálna pomoc (28 hlásení - 7,9 % zo všetkých hlásených CHzP v SR) a v odvetví stavebníctvo (13 hlásení - 3,7 % zo všetkých hlásených CHzP v SR).

Podľa sídla organizácie, kde CHzP vznikla, bol najvyšší počet CHzP v roku 2017 hlásený v  Košickom kraji, a to 94 CHzP (26,6 % zo všetkých hlásených CHzP v SR). V Banskobystrickom kraji bolo hlásených 85 CHzP (24 % zo všetkých hlásených CHzP v SR). Za rovnaké obdobie bolo v Žilinskom kraji hlásených 61 CHzP (17,2 % zo všetkých hlásených CHzP v SR), v Trenčianskom kraji bolo hlásených 53 CHzP (15 % zo všetkých hlásených CHzP v SR), v  Trnavskom kraji bolo hlásených 23 CHzP (6,5 % zo všetkých hlásených CHzP v SR), v Bratislavskom kraji bolo hlásených 17 CHzP (4,8 % zo všetkých hlásených CHzP v SR) a v Prešovskom kraji bolo hlásených 16 CHzP (4,5 % zo všetkých hlásených CHzP v SR). Dlhodobo najnižší počet CHzP je hlásený v Nitrianskom kraji; v roku 2017 to bolo 5 CHzP (1,4 % zo všetkých hlásených CHzP v SR).

V roku 2017 bolo hlásených aj 28 ohrození CHzP; najviac bolo hlásených v Žilinskom kraji (23 hlásení - 82,1% zo všetkých ohrození CHzP v SR).

Podľa profesií bol v roku 2017 najvyšší výskyt CHzP a ohrození CHzP hlásený u kvalifikovaných pracovníkov a remeselníkov (spolu 144 hlásení - 37,7 % zo všetkých hlásených CHzP a ohrození CHzP v SR).

1. **Spolupráca orgánov verejného zdravotníctva**

*Spoločné dozorné aktivity orgánov verejného zdravotníctva a orgánov inšpekcie práce*

V rámci spoločných dozorných aktivít orgány verejného zdravotníctva vykonali v roku 2017 s orgánmi inšpekcie práce celkom 34 spoločných dozorných aktivít; najviac v Nitrianskom kraji (5) a v Banskobystrickom kraji (5). Spoločné previerky boli zamerané najmä na plnenie povinností zamestnávateľov, ktorých zamestnanci vykonávajú práce zaradené do kategórie 1 a 2.

Za účelom vzájomnej výmeny skúseností a informácií na regionálnej úrovni RÚVZ v sídle kraja uskutočňovali s príslušnými inšpektorátmi práce spoločné štvrťročné pracovné stretnutia.

*Spoločné koordinované dozorné aktivity orgánov verejného zdravotníctva s inými orgánmi dozoru vo vybraných organizáciách podľa zákona č. 128/2015 Z. z. o prevencii závažných priemyselných havárií a o zmene a doplnení niektorých zákonov (ďalej len „zákon č. 128/2015 Z. z.“)*

Orgány verejného zdravotníctva v spolupráci so Slovenskou inšpekciou životného prostredia vykonali v rámci štátneho zdravotného dozoru spoločné dozorné aktivity podľa zákona č. 128/2015 Z. z. Koordinované kontroly uskutočnili vybrané RÚVZ celkom v 50 spoločnostiach, z ktorých 7 bolo zaradených do kategórie A a 43 do kategórie B. Najviac spoločných kontrol bolo vykonaných Košickom kraji (10), v Banskobystrickom kraji (9) a v  Bratislavskom kraji (8).

Pri spoločných koordinovaných kontrolách orgány verejného zdravotníctva v roku 2017 uložili celkom 16 opatrení, z toho najviac v Žilinskom kraji (10). Zistené nedostatky sa týkali najmä nezabezpečenia posúdenia zdravotného rizika pre zamestnancov, nevypracovania kategorizácie prác z hľadiska zdravotných rizík a nevypracovania prevádzkových poriadkov a posudkov o riziku.

V zmysle zákona č. 128/2015 Z. z. okresné úrady v sídle kraja v roku 2017 zaslali Úradu verejného zdravotníctva SR 4 oznámenia o zaradení podniku alebo ich aktualizáciu.

1. **Hodnotenie stavu ochrany zdravia pri práci v SR v roku 2017**

V roku 2017 došlo oproti roku 2016 k miernemu zvýšeniu počtu zamestnancov vykonávajúcich rizikové práce.

V dlhodobom trende od roku 1995 do súčasnosti je však zaznamenaný pokles počtu zamestnancov vykonávajúcich rizikové práce celkovo o 51 195 zamestnancov (34 %). K 31.12.1995 vykonávalo v SR rizikové práce 154 897 zamestnancov; k  31. 12. 2017 bolo v SR evidovaných 103 702zamestnancov vykonávajúcich rizikové práce. Tento pokles je často ovplyvnený zmenami v pracovnoprávnych vzťahoch, ktoré viedli k znižovaniu počtu kmeňových zamestnancov a ich nahrádzaniu živnostníkmi (samostatne zárobkovo činnými osobami) alebo agentúrnymi (dočasne pridelenými) zamestnancami.

Jedným z najdôležitejších ukazovateľov úrovne starostlivosti o zdravie zamestnancov je výskyt CHzP; odráža stav primárnej prevencie profesionálnych ochorení. V roku 2017 bolo v SR hlásených 354 CHzP a 28 ohrození CHzP.

Od roku 1995 do roku 2017 bolo v SR hlásených spolu 11 760 CHzP. Od roku 1995 do roku 2017 klesol počet ročne hlásených CHzP o 41 %. Aj výskyt CHzP zaznamenáva za ostatné roky klesajúci trend.

Na celkovom počte hlásených CHzP sa najväčšou mierou podieľajú už niekoľko rokov profesionálne ochorenia postihujúce podporno-pohybový systém, cievny a nervový systém zamestnancov vystavených pri práci dlhodobému nadmernému a jednostrannému zaťaženiu horných končatín a škodlivému vplyvu vibrácií; v roku 2017 tieto ochorenia tvorili 70 % zo všetkých hlásených CHzPa v SR.

V prevencii profesionálnych ochorení má významný vplyv informovanosť zamestnancov o zdravotných rizikách pri práci a o účinnej ochrane pred nimi, ako aj ďalšie činnosti zamerané na predchádzanie CHzP a ochoreniam súvisiacich s prácou, ktoré vykonáva na pracoviskách v rámci zdravotného dohľadu PZS.

RÚVZ v SR v roku 2017 v rámci ŠZD na pracovisku kontrolovali zabezpečenie zdravotného dohľadu zamestnávateľmi pre svojich zamestnancov, najmä rozsah činnosti tímov PZS a osôb, ktoré vykonávajú samostatne dohľad nad pracovnými podmienkami u zamestnávateľa, ako ajplnenie ich povinností určených zákonom č. 355/2007 Z. z.

**Príloha k informácii o stave ochrany zdravia pri práci, vývoji chorôb z povolania a iných poškodení zdravia z práce za rok 2017**

**Činnosť štátneho zdravotného dozoru**

**1. Personálne údaje**

Personálne obsadenie odborov a oddelení PPL ÚVZ SR a RÚVZ v SR podľa krajov k 31.12.2017 je uvedené v tabuľku č. 8.

**2. Výkony v štátnom zdravotnom dozore**

V roku 2017 orgány verejného zdravotníctva v rámci ŠZD vykonali u 18 452 podnikateľských subjektov (tabuľka č. 1) 16 980 kontrol, vypracovali 2 357 odborných stanovísk (tabuľka č. 9), vydali 71 pokynov a 207 opatrení na odstránenie zistených nedostatkov (tabuľka č. 2).

Orgány verejného zdravotníctva v rámci rozhodovacej činnosti podľa § 13 ods. 4 zákona č. 355/2007 Z. z. vydali 11 086 rozhodnutí (z toho 10 nesúhlasných). Najviac rozhodnutí bolo vydaných k návrhom na uvedenie priestorov do prevádzky vrátane návrhov na zmenu v ich prevádzkovaní a  k návrhom na uvedenie priestorov do skúšobnej prevádzky s počtom 5 449 (z toho 5 nesúhlasných) a k návrhom na schválenie prevádzkových poriadkov a k návrhom na ich zmenu s počtom 1 817 (z toho 4 nesúhlasné).

Orgány verejného zdravotníctva v zmysle § 13 ods. 3 zákona č. 355/2007 Z. z. vydali 2 243 záväzných stanovísk (z toho 7 nesúhlasných), z toho 816 (z toho 3 nesúhlasné) k územným plánom a k návrhom na územné konanie, 1 426 k návrhom na kolaudáciu stavieb a k návrhom na zmenu v užívaní stavieb (z toho 4 nesúhlasné) a 1 k návrhu na využívanie vodných zdrojov na zásobovanie pitnou vodou.

V zmysle § 13 ods. 2 zákona č. 355/2007 Z. z., zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov a zákona č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov orgány verejného zdravotníctva vydali 144 záväzných stanovísk (tabuľka č. 2).

Orgány verejného zdravotníctva vykonali 44 šetrení sťažností, riešili 4 petície a vykonali 359 šetrení podnetov na výkon ŠZD, ktoré sa týkali najmä výskytu nadmerného hluku a chemických faktorov pracoviskách (tabuľka č. 9).

V roku 2017 orgány verejného zdravotníctva (ÚVZ SR a RÚVZ v sídle kraja) v rámci výkonu ŠZD, posudkovej činnosti a na základe požiadaviek fyzických osôb – podnikateľov a právnických osôb vykonávali objektivizáciu fyzikálnych, chemických a biologických faktorov v pracovnom prostredí. Celkovo bolo v roku 2017 vykonaných 7 227 meraní s počtom ukazovateľov 23 798 a 65 843 analýz. Najviac objektivizácií sa týkalo optického žiarenia (s počtom 2 263), chemických faktorov v pracovnom ovzduší (s počtom 1 534), hluku (s počtom 884) (tabuľka č. 10).

Na základe zistených nedostatkov pri výkone ŠZD orgány verejného zdravotníctva v roku 2017 uložili sankčné opatrenia – 183 pokút (vo výške 128 080 €) za správne delikty na úseku verejného zdravotníctva v oblasti ochrany zdravia pri práci podľa § 57 ods. 50 zákona č. 355/2007 Z. z. (napr. neuvedenie priestorov do prevádzky, nevypracovanie posúdenia faktorov pracovného prostredia, posudkov o riziku a prevádzkových poriadkov), 2 pokuty (vo výške 120 €) podľa § 56 ods. 2 zákona č. 355/2007 Z. z. a 2 pokuty za priestupky -blokové konanie (vo výške 160 €) (tabuľka č. 3).

**3. a 4. Poradenská činnosť a poskytovanie informácií v oblasti ochrany zdravia pri práci**

Pracovníci odborov a oddelení PPL ÚVZ SR a RÚVZ v SR priebežne poskytovali odborné poradenstvo, konzultácie a informácie pre zamestnancov, fyzické osoby - podnikateľov, zamestnávateľov, pracovné zdravotné služby, pre verejnosť aj pre médiá. V rámci hromadného zdravotno-výchovného pôsobenia boli informácie určené širokej verejnosti zverejňované najmä prostredníctvom internetových stránok ÚVZ SR a RÚVZ v SR a regionálnych médií.

V roku 2017 v poradenstve pre zamestnávateľov a zamestnancov naďalej prevládali najmä témy súvisiace s aktuálnymi legislatívnymi úpravami v ochrane zdravia pri práci a témy súvisiace so vznikom nových pracovísk a priemyselných prevádzok v regiónoch.

Konzultácie sa týkali najmä zabezpečenia dohľadu nad pracovnými podmienkami zamestnancov vykonávajúcich práce v kategórii 1 a 2 PZS, zabezpečenia posúdenia zdravotného rizika, vedenia evidencie zamestnancov podľa kategórií prác z hľadiska zdravotných rizík, vykonávania LPP. V oblasti expozície faktorom práce a pracovného prostredia prevládalo poradenstvo k ustanoveniam jednotlivých právnych úprav v oblasti ochrany zdravia pri práci, najmä z hľadiska expozície chemickým a biologickým faktorom pri práci, fyzikálnym faktorom pracovného prostredia, práce so zobrazovacími jednotkami a fyzickej záťaže pri práci. Zamestnávateľom bolo priebežne poskytované aj poradenstvo týkajúce sa najmä rozsahu podkladov na uvedenie pracoviska do prevádzky, práce s toxickými a veľmi toxickými látkami a zmesami, vypracovania posudku o riziku, problematiky rizikových prác, rozsahu podkladov pre vytvorenie chránených pracovísk, problematiky búracích prác s výskytom materiálov s obsahom azbestu, chorôb z povolania, používania účinných osobných ochranných prostriedkov, bezpečnej manipulácie s bremenami, zabezpečenia vhodných mikroklimatických podmienok a pitného režimu na pracovisku, fyzickej záťaže pri práci.

V rámci intervencií na podporu zdravia pri práci vybrané RÚVZ v SR riešia už 24. rok (od roku 1994) úlohu Zdravé pracoviská. Úloha sa pôvodne realizovala ako program WHO. V roku 2017 boli Zdravé pracoviská realizované 4 RÚVZ v 4 podnikoch a organizáciách. RÚVZ, ktoré sa zapojili do úlohy Zdravé pracoviská, realizovali v spolupráci so zamestnávateľmi a PZS objektivizáciu faktorov práce a pracovného prostredia, resp. hľadali optimálne a efektívne opatrenia na ochranu zdravia zamestnancov na pracoviskách.

13 RÚVZ v rámci spoločných výjazdov oddelenia PPL s poradňami zdravia vykonávali priamo na pracoviskách 37 podnikov intervenčné aktivity zamerané na sledovanie a hodnotenie zdravotného stavu zamestnancov pomocou objektívnych vyšetrení rizikových faktorov životného štýlu (antropometrické ukazovatele, fyziologické ukazovatele - meranie krvného tlaku, vyšetrenie základných biochemických parametrov krvi – cholesterol, triglyceridy, glukóza) a pomocou dotazníkov (behaviorálne ukazovatele životného štýlu). V niektorých prípadoch bol vplyv faktorov životného štýlu kombinovaný s vplyvom faktorov práce a pracovného prostredia a zamestnancom bolo poskytnuté cielené poradenstvo.

Od roku 2008 prebiehajú súbežne s úlohou európskej informačnej kampane Európskej agentúry pre BOZP zamerané na zdravé pracoviská, ktorých informačný potenciál sa využíva pri realizácii úlohy Zdravé pracoviská. V priebehu rokov 2016 - 2017 prebiehala informačná kampaň Európskej agentúry pre BOZP (OSHA Bilbao) na tému „Zdravé pracoviská pre všetky vekové kategórie“, ktorá mala 3 kľúčové ciele: propagovať udržateľnú prácu a zdravé starnutie od začiatku pracovného života, predchádzať zdravotným problémom počas celého pracovného života a ponúkať zamestnávateľom a zamestnancom spôsoby na riadenie BOZP v súvislosti so starnúcou pracovnou silou. RÚVZ v SR propagovali kampaň na svojich internetových stránkach a poskytovali konzultácie a poradenstvo záujemcom zo strany zamestnávateľov, zamestnancov a širokej verejnosti v otázkach ochrany zdravia pri práci v rozsahu ustanovenom právnymi predpismi.

RÚVZ v SR sa každoročne zapájajú do Európskeho týždňa BOZP a organizujú dni otvorených dverí.

**5. Sťažnosti a podnety**

Počet prešetrených sťažností, petícií a podnetov na výkon ŠZD v roku 2017 je uvedený v tabuľke č. 9.

**6. Príprava legislatívnych úprav v oblasti ochrany zdravia pri práci**

*Legislatívna úprava účinná v roku 2017*

**1. decembra 2017 nadobudol účinnosť zákon č. 289/2017 Z. z., ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov** (ďalej „novela zákona č. 355/2007 Z. z.“). MZ SR touto novelou zákona č. 355/2007 Z. z. reagovalo na požiadavku zamestnávateľov na úpravu súčasného systému PZS. Novela zákona č. 355/2007 Z. z. rešpektuje články 7 a 14 európskej rámcovej smernice Rady 89/391/EHS o zavádzaní opatrení na podporu zlepšenia bezpečnosti a zdravia pracovníkov pri práci, podľa ktorej majú zamestnávatelia povinnosť chrániť zdravie všetkých zamestnancov.

Zákon č. 355/2007 Z. z. je  komplexne zameraný na prevenciu, ochranu a podporu zdravia vrátane ochrany zdravia pri práci. V zákone č. 355/2007 Z. z. sú upravené povinnosti zamestnávateľov súvisiace s ochranou zdravia pri práci.Miera povinností zamestnávateľov v ochrane zdravia pri práci závisí od reálne sa vyskytujúcich zdraviu škodlivých faktorov práce a pracovného prostredia, ktoré môžu potenciálne ohroziť alebo poškodiť zdravie zamestnancov. Novelou zákona č. 355/207 Z. z. došlo k zmenám niektorých existujúcich povinností zamestnávateľov súvisiacich s ochranou zdravia zamestnancov pri práci a PZS, niektoré povinnosti zamestnávateľov boli zmenené, zrušené a zároveň boli doplnené aj nové povinnosti zamestnávateľov.

Povinnosťou zamestnávateľov je zabezpečiť primeraný zdravotný dohľad pre zamestnancov; vzťahuje sa na zamestnancov vo všetkých odvetviach hospodárstva. Zdravotný dohľad pre zamestnancov vykonáva PZS; zamestnávateľovi  poskytuje odborné a poradenské činnosti na plnenie jeho povinností v oblasti ochrany a podpory zdravia pri práci v rozsahu príslušných ustanovení zákona č. 355/2007 Z. z.Činnosť PZS zahŕňa najmä dohľad nad pracovnými podmienkami, posudzovanie zdravotnej spôsobilosti na prácu výkonom LPP a poradenstvo zamerané na ochranu zdravia pri práci a predchádzanie vzniku CHzP a ochorení súvisiacich s prácou.

PZS vykonávajúzdravotnícki pracovníci, najmä lekári s určenou špecializáciou a verejní zdravotníci, ktorí vykonávajú zdravotný dohľad samostatne alebo sú súčasťou tímu PZS.

Od nadobudnutia účinnosti novely zákona č. 355/2007 Z. z.nevykonávajú činnosť PZS (dohľad nad pracovnými podmienkami) bezpečnostní technici, autorizovaní bezpečnostní technici ani bezpečnostnotechnická služba. Dôvodom tejto zmeny v zákone č. 355/2007 Z. z. je ich nedostatočná odborná erudícia na vykonávanie identifikácie a posudzovania zdravotných rizík pri práci v súvislosti s prevenciou CHzP a ochorení súvisiacich s prácou.

*Legislatívne úpravy pripravované v r. 2017*

V roku 2017 boli do legislatívneho procesu schvaľovania pripravené nasledovné návrhy:

* návrh nariadenia vlády SR, ktorým sa mení a dopĺňa nariadenie vlády SR č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov (do legislatívy SR preberá smernicu Komisie (EÚ) 2017/164, ktorou sa stanovuje štvrtý zoznam indikatívnych limitných hodnôt ohrozenia pri práci podľa smernice Rady 98/24/ES a ktorou sa menia smernice Komisie 91/322/EHS, 2000/39/ES a 2009/161/EÚ),
* návrh vyhlášky MZ SR, ktorou sa mení a dopĺňa vyhláška MZ SR č. 448/2007 Z. z. o podrobnostiach o faktoroch práce a pracovného prostredia vo vzťahu ku kategorizácii prác z hľadiska zdravotných rizík a o náležitostiach návrhu na zaradenie prác do kategórií v znení neskorších predpisov (v súvislosti s novelou zákona č. 355/2007 Z. z. a novým zákonom o radiačnej ochrane).

**7. Zahraničná spolupráca**

V roku 2017 pokračovala práca hlavnej odborníčky hlavného hygienika SR pre odbor PPL a toxikológie ako expertky na ochranu zdravia pri práci pre Stále zastúpenie SR pri EÚ v Bruseli, ktorá sa začala počas predsedníctva SR v Rade EÚ na základe menovania MZ SR.

Ťažiskom spolupráce so Stálym zastúpením SR pri EÚ bola práca na príprave Smernice Európskeho parlamentu a Rady EÚ 2017/2398 z 12. decembra 2017, ktorou sa mení smernica 2004/37/ES o ochrane pracovníkov pred rizikami z vystavenia účinkom karcinogénov alebo mutagénov pri práci. Táto smernica bude transponovaná do existujúceho NV SR č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci. Smernicou sa prijali nové limity expozície pre 14 karcinogénnych faktorov a mutagénnych faktorov (prach z tvrdého dreva; benzén; monomér vinylchloridu; 1,2-epoxypropán; 1,3-butadién; 2-nitropropán; akrylamid; zlúčeniny šesťmocného chrómu; etylénoxid; o-toluidín; ohňovzdorné keramické vlákna; prach s obsahom kryštalického oxidu kremičitého; brómetylén; hydrazín) a rozširuje sa zoznam procesov s rizikom chemickej karcinogenity o prácu, pri ktorej dochádza k vystaveniu účinkom respirabilného prachu oxidu kremičitého vznikajúceho pracovným procesom.

Ďalšou oblasťou spolupráce bola práca expertky pre riadnu členku zastupujúcu vládu SR v Poradnom výbore pre BOZP (ACSHW).

Odborní pracovníci ÚVZ SR a   vybraných RÚVZ v  SR spolupracovali počas roku 2017 s  viacerými  medzinárodnými organizáciami (napr. SLIC, WHO, EU – OSHA). Pre SLIC (Senior Labour Inspectors Commitee – Výbor hlavných inšpektorov práce) v  rámci siete KSS (Knowledge Sharing Site) pripravili odpovede na otázky pre

* Veľkú Britániu: implementácia smernice Rady 89/391/EHS – nahlasovanie CHzP a expozície karcinogénom, mutagénom a biologickým faktorom; implementácia smernice Rady 2010/32/EÚ do legislatívy SR,
* Írsko: štúdia o azbeste,
* Cyprus: zabezpečenie zdravotného dohľadu pre zamestnancov,
* Švédsko: transpozícia smernice 2000/54/EC – biologické factory.

Okrem toho boli spracované odborné materiály a dotazníky pre celý rad európskych inštitúcií a agentúr.

V roku 2017 pokračovala spolupráca RÚVZ so sídlom v Banskej Bystrici a Lekárskej fakulty Univerzity v New Yorku (Mount Sinai School of Medicine) na medzinárodnom vedecko-výskumnom projekte Geneticko-epidemiologická štúdia rakoviny močového mechúra (GERMM). Získané poznatky a výsledky zo štúdie GERMM budú za účelom ich uplatnenia v prevencii závažného nádorového ochorenia močového mechúra využité pri výkone ŠZD, ako aj v poradenstve v oblasti ochrany zdravia pri práci.

**8. Vydávanie oprávnení**

ÚVZ SR vydáva oprávnenia na výkon PZS pre právnické osoby a fyzické osoby – podnikateľov od roku 2006. K 31.12.2017 vykonávalo činnosť súvisiacu so zdravotným dohľadom PZS dodávateľským spôsobom 83 fyzických osôb – podnikateľov a právnických osôb; od roku 2009 zostáva počet tímov PZS v SR prakticky nezmenený. Zoznam právnických osôb a fyzických osôb – podnikateľov oprávnených na vykonávanie činnosti PZS je zverejnený na webovom sídle ÚVZ SR.

ÚVZ SR kontroluje držiteľov oprávnenia na výkon PZS, a to plnenie podmienok, na základe ktorých bolo vydané oprávnenie a plnenie povinností určených zákonom č. 355/2007 Z. z. Od roku 2007 do roku 2017 bolo vykonaných 129 kontrol (v rokoch 2012 – 2014 boli kontroly hlavným hygienikom SR pozastavené). Činnosť tímov PZS kontrolujú aj RÚVZ pri výkone ŠZD na pracovisku zamestnávateľa.

ÚVZ SR vedie na svojej internetovej stránke zoznam fyzických osôb – podnikateľov a právnických osôb, ktoré vykonávajú samostatne dodávateľským spôsobom činnosť PZS (dohľad nad pracovnými podmienkami) podľa zákona č. 355/2007 Z. z. na základe ohlásenia ÚVZ SR pre zamestnancov vykonávajúcich práce zaradené do kategórie 1 a 2; činnosť PZS dodávateľským spôsobom na základe ohlásenia ÚVZ SR k 30.11.2017 vykonávalo 1 401 osôb - lekárov s určenou špecializáciou, verejných zdravotníkov, bezpečnostných technikov, autorizovaných bezpečnostných technikov a bezpečnostnotechnických služieb. Po nadobudnutí účinnosti novely zákona č. 355/2007 Z. z. od 1.12.2017 vykonávajú túto činnosť výlučne zdravotnícki pracovníci - lekári a verejní zdravotníci; ich činnosť kontrolujú RÚVZ pri výkone ŠZD na pracovisku zamestnávateľa.

ÚVZ SR vydáva oprávnenia na odstraňovanie azbestových materiálov zo stavieb v zmysle zákona č. 355/2007 Z. z. a nariadenia vlády SR č. 253/2006 Z. z. o ochrane zamestnancov pred rizikami súvisiacimi s expozíciou azbestu pri práci; od roku 2006 do 31.12.2017 vydal 360 oprávnení.

ÚVZ SR v roku 2017 vydal 31 právnickým osobám a fyzickým osobám - podnikateľom  oprávnenia na odstraňovanie azbestu alebo materiálov obsahujúcich azbest zo stavieb.

Zoznam právnických osôb a fyzických osôb – podnikateľov oprávnených na odstraňovanie azbestu alebo materiálov obsahujúcich azbest zo stavieb je zverejnený na webovom sídle ÚVZ SR.